Document ID: 32013R0772

KOMMISSIONENS FORORDNING (EU) Nr. 772/2013
af 8. august 2013
om ændring af bilag II, III og V til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for diphenylamin i eller på visse produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og artikel 18, stk. 1, litra b), og
ud fra følgende betragtninger:
(1)
Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af diphenylamin. Diphenylamin blev behandlet i Kommissionens beslutning 2009/859/EF af 30. november 2009 om afvisning af at optage diphenylamin i bilag I til Rådets direktiv 91/414/EØF og om tilbagekaldelse af godkendelser af plantebeskyttelsesmidler, der indeholder dette aktivstof (2) samt i Kommissionens gennemførselsforordning (EU) nr. 578/2012 af 29. juni 2012 om afvisning af at godkende aktivstoffet diphenylamin, jf. Europa-Parlamentets og Rådets forordning (EF) nr. 1107/2009 om markedsføring af plantebeskyttelsesmidler (3).
(2)
Den Europæiske Fødevaresikkerhedsautoritet (EFSA) afgav den 22. august 2011 en begrundet udtalelse (4) om de gældende maksimalgrænseværdier for diphenylamin i henhold til artikel 12, stk. 1, i forordning (EF) nr. 396/2005, idet man navnlig undersøgte risiciene for forbrugerne. Udtalelsen er blevet sendt til Kommissionen og medlemsstaterne og offentliggjort.
(3)
I udtalelsen anbefaler EFSA hverken, at diphenylamin optages i bilag IV til forordning (EF) nr. 396/2005, eller at CXL-grænseværdier optages i forordningens bilag II.
(4)
Alle eksisterende godkendelser af plantebeskyttelsesmidler, der indeholder diphenylamin, er blevet kaldt tilbage. Derfor bør maksimalgrænseværdierne for dette aktivstof i bilag II og III udgå, undtagen for æbler og pærer.
(5)
Hvad angår diphenylamin i æbler og pærer underrettede medlemsstater, tredjelande og fødevarevirksomhedsledere Kommissionen om en uundgåelig krydsforurening, der berører ubehandlede æbler og pærer, og som skyldes forekomsten af rester af diphenylamin på lagre, især maskiner, overflader og beholdere, navnlig med hensyn til tanke, og som det på nuværende tidspunkt ikke er teknisk muligt at fjerne.
(6)
På grundlag af overvågningsdataene om krydsforureningen og i lyset af de forbrugerbekymringer, diphenylamin forårsager, bør der fastsættes en midlertidig maksimalgrænseværdi, der er så lav som muligt, og der samtidig muliggør normal handel med ubehandlede æbler og pærer.
(7)
Selv om der på nuværende tidspunkt ikke kan foretages en endelig vurdering af risikoen for forbrugerne på grund af manglende data, som EFSA har påpeget i diphenylamin-sagen, kan det med rimelighed antages, at en midlertidig maksimalgrænseværdi på 0,1 mg/kg, hvilket er halvtreds gange lavere end den nuværende maksimalgrænseværdi på 5 mg/kg, ikke burde udgøre en uacceptabel risiko for forbrugerne.
(8)
I henhold til artikel 16, stk. 2, i forordning (EF) nr. 396/2005 vurderer Kommissionen situationen inden for to år efter denne forordnings ikrafttræden på grundlag af nye overvågningsdata og andre nye elementer, der måtte blive tilgængelige.
(9)
Forordning (EF) nr. 396/2005 bør derfor ændres i overensstemmelse hermed.
(10)
Før de ændrede maksimalgrænseværdier træder i kraft, bør medlemsstaterne, tredjelande og fødevarevirksomhedsledere have en rimelig frist til at forberede sig, så de kan opfylde de nye krav, ændringen af maksimalgrænseværdierne medfører.
(11)
Unionens handelspartnere er gennem Verdenshandelsorganisationen blevet hørt om de nye maksimalgrænseværdier, og deres bemærkninger er taget i betragtning.
(12)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Bilag II, III og V til forordning (EF) nr. 396/2005 ændres som angivet i bilaget til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes dog fra 2. marts 2014.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 8. august 2013.

Labels: 1
17
0
3
6